Problemi s vodoopskrbom prešli su s kopna na otoke. Iz Vodovoda su obavijestili stanovnike Općine Preko kako je "zbog veće dnevne potrošnje vode od količine koja dolazi s kopna u sustav otočne vodospreme, potrebno regulirati vodoopskrbu i u nadolazećim danima".
Problemi su započeli u subotu poslijepodne, netom nakon što je riješen problem u Zadru, a nastavit će se cijeli ovaj tjedan kada se očekuje privremena regulacija vodoopskrbe, koja će biti najčešće u popodnevnim satima, od 14 do 18 sati. Građani se mole za razumijevanje i savjesno postupanje u potrošnji vode.
Zbog racionalizacije potrošnje, načelnik Jure Brižić donio je odluku kojom se privremeno zatvara voda na tuševima na plažama na području Općine Preko.
- Budući da je trenutačno u cijeloj Zadarskoj županiji otežana distribucija vode u vodoopskrbnom sustavu, zatvaranjem vode na tuševima na plažama želimo dati primjer racionalizacije u javnom sustavu te na taj način utjecati na svijest građana o racionalnoj potrošnji vode i u vlastitim domaćinstvima kako bismo zajedno doprinijeli boljoj vodoopskrbi na cijelom području naše općine, poručuje općinski načelnik Jure Brižić za Naše školje.
Ovo je vijest sa web stranica 057info, www.057info.hr
URL adresa vijesti http://www.057info.hr/vijesti/2022-07-26/jedna-zadarska-opcina-zatvara-tuseve-na-plazama-zelimo-dati-primjer-drugima